45. ΑΠΟΦΑΣΙΣ ΥΠΟΥΡΓΩΝ ΒΟΗΘΟΥ ΠΡΩΘΥΠΟΥΡΓΟΥ ΚΑΙ ΝΑΥΤΙΛΙΑΣ  ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ.520/49 της 10/14 Ιαν. 1972 (ΦΕΚ  Β΄ 30) Περί καθορισμού διαδικασίας επιλογής προσλαμβανομένου προσωπικού εις θέσεις επί συμβάσει ιδιωτικού δικαίου ωρισμένου ή αορίστου χρόνου του Ταχυδρομικού Ταμιευτηρίου. Έχοντες υπ’ όψιν: 1)Τας διατάξεις του άρθρ. 2 του Ν.Δ. 385/1969 «περί προσλήψεως προσωπικού επί σχέσει ιδιωτικού δικαίου εις Δημοσίας Υπηρεσίας και Ν.Π.Δ.Δ.». 2)Τας διατάξεις του Ν.Δ.957/1971 «περί Υπουργικού Συμβουλίου και Υπουργείων». 3)Την υπ’ αριθ. 21812/2.9.1971 απόφασιν του Πρωθυπουργού «περί προσδιορισμού των αρμοδιοτήτων του Υπουργού Βοηθού Πρωθυπουργού κλπ.» και  4)Την υπ’ αριθ. 121/70 πράξιν του ΑΣΔΥ, αποφασίζομεν: Καθορίζομεν, ως ακολούθως, την διαδικασίαν επιλογής του προσλαμβανομένου προσωπικού εις θέσεις επί συμβάσει ιδιωτικού δικαίου αορίστου ή ωρισμένης διαρκείας του Ταχυδρομικού Ταμιευτηρίου. Α΄. Όργανον προσλήψεως Η πρόσληψις του πάσης κατηγορίας προσωπικού επί συμβάσει ιδιωτικού δικαίου αορίστου ή ωρισμένης διαρκείας, ενεργείται δι’ αποφάσεως του Διοικητικού Συμβουλίου του Ταχυδρομικού Ταμιευτηρίου. Β΄. Δημοσίευσις προκηρύξεως 1.Της προσλήψεως θα προηγήται η έκδοσις προκηρύξεως των προς πλήρωσιν θέσεων υπό της αρμοδίας δια την πρόσληψιν αρχής. 2.Περίληψις της προκηρύξεως θα δημοσιεύεται δις εις μίαν τουλάχιστον εκ των μάλλον κυκλοφορουσών καθημερινών Εφημερίδων των Αθηνών, θα αναρτάται δε εις τους πίνακας ανακοινώσεων του Μεγάρου Ταχυδρομικού Ταμιευτηρίου. 3.Δια της προκηρύξεως θα προσδιορίζωνται κατ’ ειδικότητα αι προς πλήρωσιν θέσεις και θα καλούνται οι ενδιαφερόμενοι, όπως, εντός προθεσμίας 10 ημερών από της τελευταίας δημοσιεύσεως, υποβάλουν εις την αρμοδίαν δια την πρόσληψιν αρχήν, σχετικήν αίτησιν, μετά των απαραιτήτων πιστοποιητικών (τίτλου σπουδών, προϋπηρεσίας, εμπειρίας κλπ.) ως και υπευθύνου δηλώσεως, δι’ ης να δηλούται το έτος γεννήσεώς των και τα υπό του άρθρ. 1 (παρ. 10) του υπ’ αριθ. 660/1965 Β.Δ. οριζόμενα. Γ΄. Όργανον επιλογής Ο έλεγχος των τυπικών και ουσιαστικών προσόντων των υποψηφίων και η επιλογή των μεταξύ  αυτών καταλληλοτέρων, θα ενεργήται υπό τριμελούς Επιτροπής, συγκροτουμένης δι’ αποφάσεως του Διοικητικού Συμβουλίου Ταχ. Ταμιευτηρίου, εξ ανωτέρων υπαλλήλων του Ταχυδρομικού Ταμιευτηρίου, εξ ων απαραιτήτως εις διοικητικός υπάλληλος και εις κατάλληλος να κρίνη αναλόγως της ειδικότητος των προς πλήρωσιν θέσεων, εφ’ όσον υπάρχει τοιούτος. Δ΄. Πρακτική δοκιμασία 1.Της επιλογής των καταλληλοτέρων υποψηφίων, εις οιανδήποτε θέσιν θα προηγήται πρακτική δοκιμασία, ενεργουμένη κατά τον προσφορώτερον, κατά την κρίσιν της Επιτροπής, τρόπον, αναλόγως της ειδικότητος των προσλαμβανομένων. 2.Οσάκις εκ της φύσεως της απασχολήσεως των προσληφθησομένων παρίσταται ανάγκη, δύναται η Επιτροπή επιλογής να ορίζη ειδικόν εξεταστήν δημόσιον υπάλληλον ή υπάλληλον Ν.Π.Δ.Δ. Ε΄. Δικαίωμα προτιμήσεως Αι καθιερούσαι δικαίωμα προτιμήσεως, ωρισμένων κατηγοριών προσώπων, διατάξεις των άρθρ. 23 (παρ. 3) και 24 (παρ. 2) του Νόμ. 1811/51 και των Ν.Δ. 61/68 και 179/69, θα ισχύουν επί ίσοις όροις και κατά την επιλογήν προς πλήρωσιν των, περί ων πρόκειται, θέσεων. ΣΤ΄. Κατάρτισις πίνακος Η Επιτροπή επιλογής, μετ’ εκτίμησιν των προσόντων των υποψηφίων, θα καταρτίζη πίνακα, μέχρι του τριπλασίου αριθμού των προς πλήρωσιν θέσεων, κατ’ αξιολογικήν σειράν. Ο πίναξ ούτος θα ισχύη επί εν έτος από της καταρτίσεως του, η δε πρόσληψις θα ενεργήται κατά την εν αυτώ σειράν. Η παρούσα δημοσιευθήτω δια της Εφημερίδος της Κυβερνήσεως.